*Ndá chꞌin Jesús xínixje̱he̱ ti sin tsíkóchjina,
ndáchro:
―Janhan mé ti xrohi tꞌinkaséñaxín chjasintajni.
Ti tsochrehéra ti janhan la tsꞌájira ti tꞌinkaséña la tsochontara ti kjuachón,
la í tsꞌájihyara ti sítie.
*Ndá ti sin fariseo ndáchro:
―Jahuá tjechro̱nka nkexrín itjén,
méxra̱ kaín ti nkehe chro̱nka la sínkíhya.
Ndá kjuáte̱he chꞌin Jesús,
ndáchro:
―Janhuán tjétjo̱nka̱ra nkexrín itjén,
la kjónté ijnko nkehe chaxín xrja̱nká kixin nona nketí kꞌuinkaxian la ko nona nketí sátsjia.
A̱ndá jahara noahñara nketí kꞌuinkaxian la ko noahñara nketí sátsjia.
Jahara la éxi chojni chjasintajni ó tjánchíára ijie̱.
A̱ndá janhan la tekahya ijie̱ ninkexró.
Kjánchó ti chrókjui̱ntakito̱áxián iji̱é chojni la ndoá chrókjui̱tꞌa kixin jehya janhuán si̱tꞌa tíha.
Tꞌaná,
ti nkexro ichrꞌán ti janhan kꞌuinka,
mé tjéki̱a̱n chꞌan,
la tjinki̱tsa chꞌan nta̱kito̱axián iji̱é chojni.
*A̱ndá ti ley kuèntára mé ndáchro kixin ti tso̱noxín yaá sin tsochronka á chaxín xi̱kaha tsíkóhen,
ndá chrókuitekaon chojni.
Ndá janhan mé tjéxrja̱nka nkexrín itjén janhan la ko kja̱xin Tꞌaná,
ti nkexro ichrꞌán ti janhan kꞌuinka,
mé jehe chꞌan kja̱xin chꞌan chronka chꞌan nkexrín itjén janhan ―ichro chꞌin Jesús.
Ndá kjuanchankíhi sin chꞌan:
―¿Xá nketí itjen ti Itꞌá?
Ndá kjuáte̱he chꞌin Jesús,
ndáchro:
―Jahara la chonhñara ti janhan la ko kja̱xin chonhñara ti Tꞌaná.
Ti chrókóchoxínra ti janhan la kja̱xin chrókóchoxínra ti Tꞌaná.
Mé xi̱kaha ichro chꞌin Jesús ti kjuako chꞌan ti ni̱nko chjina ti itjen ti nkehe xrejóya ti chichaon tjajon sin.
Kjánchó ninkexró tséhya sin ti jehe chꞌan kixin na̱xa̱ kjuixrakájña ti hora tsotsé sin chꞌan.
Ndá ínaá ndáchro chꞌin Jesús:
―Ó sátsjia janhan la jahara tsjéyára ti janhan,
kjánchó ti ó itsꞌenra ndá na̱xa̱ tsochontara ijie̱ la xitjahya tsjasánra ti sátsjia janhan.
Ndá ti sin judío mé ikjo kícho sin,
ndáchro sin:
―¿Á tsꞌóñá chꞌan a̱sén chꞌan kixin xi̱kaha ndáchro chꞌan kixin xrokjuahya sátsji̱ni ti tsjakꞌe chꞌan ní?
Ndá ndáchro chꞌin Jesús:
―Jahara la nonte ntihi kꞌuaxrjeníxinra.
A̱ndá janhan la nka̱jní kꞌuaxrjeníxian.
Jahara la kuènté chjasintajni.
A̱ndá janhan la jehya kuènté chjasintajni.
Mé xi̱kaha tjo̱nka̱ra kixin ti ó itsꞌenra la na̱xa̱ tsochontara ijie̱ kixin ti tsitekákonhñara ti janhan,
ti nkexro xráxín itjen,
ndá ti ijie̱ chontara tsꞌénxi̱nra.
Ndá kjuanchankí sin ndáchro sin:
―¿Xá nkexro ti jaha?
Ndá kjuáte̱he chꞌin Jesús,
ndáchro:
―Ti xránkíxixín la ó tjo̱nka̱ra nkexro ti janhan.
Itsjé nkehe chróndáxrja̱n la chrókjui̱ntakito̱áxián ti ijie̱ chontara.
Kjánchó ti nkexro ichrꞌán ti janhan kꞌuinka la kaín ti nkehe chronka chꞌan la chaxín ndoá.
A̱ndá jehó ti nkehe kui̱ha̱n chrónka chꞌan mé ti nkehe ndátjan ti sin chjasintajni.
Kjánchó jehe sin mé kienxínhña sin kixin nixja chꞌan kuènté ti Itꞌé chꞌan itjen nkaya nka̱jní.
Ndá ndáchro chꞌin Jesús:
―Ti ó tsja̱ya̱ sin ti Xje̱en Díos kꞌóna chojni,
ndá tso̱nohara kixin janhan mé ti nkexro xráxín itjen.
La tso̱nohara kixin ti ixra̱ tjétꞌa̱ la jehya ixra̱ kuénta̱na.
Jehó ti nkehe kjuako Tꞌaná mé tjétjàkua janhan.
Ti nkexro ichrꞌán ti janhan kꞌuinka mé tjéki̱a̱n.
Tꞌaná la titoéhya ti janhan kixin nkochríxín nta̱xiteyá ti nkehe tóxríhi̱n chꞌan.
Mé xi̱kaha ndáchro chꞌan ndá nchónhña chojni kuitekaon ti jehe chꞌan.